b'\n_START_ARTICLE_\nNugaros smegenys\n_START_PARAGRAPH_\nStuburo smegenys (lot. medulla spinalis) \xe2\x80\x93 centrin\xc4\x97s nerv\xc5\xb3 sistemos dalis, esanti stuburo kanale. Stuburo smegenys t\xc4\x99siasi 40-45 cm nuo galvos smegen\xc5\xb3 iki juosmens srities. Tai suspausto vamzdelio pavidalo darinys, kuris ties kaklu ir juosmeniu yra sustor\xc4\x97j\xc4\x99s. Nugaros smegenys sudarytos i\xc5\xa1 pilkosios med\xc5\xbeiagos, kuri\xc4\x85 juosia baltoji med\xc5\xbeiaga._NEWLINE_Stuburo smegenys gali b\xc5\xabti su\xc5\xbealojamos d\xc4\x97l stuburo sutrenkimo, i\xc5\xa1nirus ar l\xc5\xab\xc5\xbeus jo slanksteliams. \xc5\xbdemiau su\xc5\xbealotos stuburo smegen\xc5\xb3 vietos sutrinka jutimas, atsiranda kiti funkciniai pakitimai, kaip \xc5\xa1lapimo ir i\xc5\xa1mat\xc5\xb3 susilaikymas, dubens organ\xc5\xb3 funkcijos sutrikimas ir kt. Po nesunki\xc5\xb3 su\xc5\xbealojim\xc5\xb3 nugaros smegenys gali atsigauti ir v\xc4\x97l normaliai funkcionuoti. Po rimtesni\xc5\xb3 traum\xc5\xb3 susidaro nugaros smegen\xc5\xb3 ir j\xc5\xb3 dangal\xc5\xb3 hematomos, sutrinka audini\xc5\xb3 mityba, i\xc5\xa1sivysto kv\xc4\x97pavimo organ\xc5\xb3, \xc5\xa1lapimo p\xc5\xabsl\xc4\x97s ir kt. organ\xc5\xb3 funkcinis nepakankamumas. Po toki\xc5\xb3 traum\xc5\xb3 susidaro pa\xc5\xbeeidimo \xc5\xbeidiniai ir nervinis audinys nebeatsistato. Pats pavojingiausias su\xc5\xbealojimas yra stuburo smegen\xc5\xb3 nutraukimas. Po tokios traumos nugaros smegenys neatsistato ir nustoja funkcionuoti.\n_START_SECTION_\nPilkoji med\xc5\xbeiaga\n_START_PARAGRAPH_\nPilkoji med\xc5\xbeiaga skersiniame nugaros smegen\xc5\xb3 pj\xc5\xabvyje yra drugelio formos ir yra apsupta balt\xc4\x85ja med\xc5\xbeiaga. Pilkojoje med\xc5\xbeiagoje skiriami dorsalinis (u\xc5\xbepakalinis) ir ventralinis (priekinis) ragai. I\xc5\xa1ilgai smegen\xc5\xb3 jie formuoja priekin\xc4\xaf ir u\xc5\xbepakalin\xc4\xaf stulpus. Tarp \xc5\xa1i\xc5\xb3 dviej\xc5\xb3 rag\xc5\xb3 yra \xc4\xafsiterp\xc4\x99s lateralinis ragas.\n_START_SECTION_\nBaltoji med\xc5\xbeiaga\n_START_PARAGRAPH_\nBaltoji med\xc5\xbeiaga skirstoma \xc4\xaf u\xc5\xbepakalin\xc4\xaf, lateralin\xc4\xaf ir priekin\xc4\xaf stulpelius. U\xc5\xbepakalinis stulpelis yra baltosios med\xc5\xbeiagos dalis nuo u\xc5\xbepakalin\xc4\x97s viduriniosios vagos iki u\xc5\xbepakalinio rago, lateralinis - nuo u\xc5\xbepakalinio rago iki priekinio rago \xc5\xa1aknies, o priekinis - nuo priekinio rago iki priekinio viduriniojo smegen\xc5\xb3 ply\xc5\xa1io.'